סלמאן מוצפי

הרב סלמאן מוצפי (כ"ז בשבט ה'תר"ס, 27 בינואר 1900 - י"ז בטבת, ה'תשל"ה, 31 בדצמבר 1974) היה מקובל וראש ישיבת "בני ציון" בירושלים.

ביוגרפיה
נולד בבגדאד שבעיראק, להוריו חכם ציון מאיר ופרחא, בן למשפחה שקודם לכן היה שמה מוספיא. למד בישיבת מדרש בית זלכה, אצל רבו המובהק, הרב יהודה פתיה. עמד בקשר עם הרב יעקב חיים, בנו של הבן איש חי. באלול ה'תרע"ח (1918) נסמך לשוחט ולמוהל. שימש כעוזרו ושליחו של ציר הסנאט היהודי-עיראקי מנחם דניאל וניהל את עסקיו מעבר לים.

בט"ו באלול ה'תרצ"ה (7 בספטמבר 1935) עלה עם משפחתו לארץ ישראל והשתקע בשכונת הבוכרים. בחודש אלול ה'תש"ב (1942) ייסד את ישיבת "בני ציון" סמוך לקבר רחל, שבה עסקו בעיקר בלימוד הזוהר והקבלה. בעקבות פרוץ מלחמת העצמאות עברה הישיבה לשכונת מקור ברוך.

נפטר בטבת ה'תשל"ה, ונקבר בחלקת הרבנים הספרדים בהר המנוחות בירושלים. על שמו רחובות בשכונת בית וגן בירושלים ובביתר עילית.

משפחתו
היה נשוי לטובה. בניו הם הרב בן-ציון מוצפי - ראש ישיבת בני ציון, והרב יהודה מוצפי שהיה ראש ישיבת מנחת יהודה ועוזרו של הרב מרדכי אליהו. חתנו, בעל בתו ציפורה (נפטרה ה'תש"ף), הוא הרב דוד בצרי, ראש ישיבת השלום. בתו שרה פנירי עסקה רבות בפעילות חסד. נכדו המקובל הרב יצחק בצרי.

ספריו 
 הגהות על סידור הרש"ש
 שפתי צדיקים - ספר תפילות: לימוד על קברי הצדיקים, דברי התעוררות ללילות ההילולות ותפילות לעניינים שונים.
 פירוש על מסכת אבות ומגילת קהלת
 אורח צדיקים - תפילות ובקשות, ייחודים ותיקונים, בהוצאת בנו, ירושלים תשנ"ב
 האלף לך שלמה - הגהות וביאורים על ספר עץ חיים וספר 'נהר שלום', בעריכת בנו הרב בן ציון, ירושלים תשע"ז

לקריאה נוספת 
 חכמי בבל, הוצאת ישיבת "הוד יוסף"
 גדעון גילקרוב, האיר המזרח, פרק 1, הרב מרדכי אליהו והרב סלמאן מוצפי, ירושלים תשס"ב

קישורים חיצוניים 
 ספר עולמו של צדיק, חייו ופעלו של המקובל הצדיק רבי סלמאן מוצפי זצוק"ל (בסוף הספר נדפס קונטרס 'דרך קדושים' המכיל את הנהגותיו והליכותיו לפי סדר ימות השנה), בעריכת בנו הרב בן ציון, באתר אוצר החכמה
 תולדות חייו של חכם סלמאן מוצפי, באתר "MyTzadik"
 הרב מרדכי אליהו והרב סלמאן מוצפי, באתר כיפה
 תולדות חייו של הרב סלמאן מוצפי באתר של בנו, הרב בן ציון מוצפי
 קווים לדמותו של הרב סלמאן מוצפי באתר מוקד תהילים ארצי

הערות שוליים 

בוגרי מדרש בית זלכה
רבנים עיראקים
רבנים חרדים ישראלים
ירושלים: רבנים
רבנים ספרדיים ישראלים
ראשי ישיבה ספרדיים
רבנים מקובלים ישראלים
ישראלים ילידי עיראק
אנשי העלייה החמישית
יהודים הקבורים בהר המנוחות
משפחת מוצפי
ישראלים שנולדו ב-1900
ישראלים שנפטרו ב-1974
בוגרי מדרש תלמוד תורה